Чехословакия
Чехословакия (; ) е бивша държава в Централна Европа.

Създадена е след Първата световна война. Съществува от 1918 до 1992 г. (по времето на Втората световна война е имала правителство в изгнание). Разделя се на Чехия и  Словакия от 1 януари 1993 г.

Официални наименования 
 1918 – 1920: Чешко-словашка република или Република Чехословакия (съкратено РЧС)
 1920 – 1938: Чехословашка република
 1938 – 1939: Втора Чешко-словашка република
 1939 – 1945: Протекторат Бохемия и Моравия и Независима Словакия
 1945 – 1948: Трета Чехословашка република
 1960 – 1990: Чехословашка социалистическа република (ЧССР)
 1990 – 1992: Чешка и Словашка федеративна република (ЧСФР)

История

Първа Чехословашка република (ЧСР), 1918 – 1938 
Чехословакия е създадена през октомври 1918 година след края на Първата световна война върху земи от състава на бившата Австро-Унгария. Включва днешните територии на Чехия, Словакия и Закарпатската област в Украйна, които тогава са измежду най-индустриализираните австро-унгарски райони и нареждат страната сред най-развитите европейски държави. От създаването си до Втората световна война Чехословакия е демократична страна, но с много етнически проблеми. Те се дължат на факта, че втората и третата по големина етнически групи (германци и словаци) не са доволни от политическото господство на чехите, а освен това повечето германци и унгарци в Чехословакия никога не приемат създаването на новата държава.

Втора чехословашка република, 1938 – 1939 
Съществува само няколко месеца след Мюнхенското споразумение

Протекторат Бохемия и Моравия и Независима Словакия, 1939 – 1945 

Преди Втората световна война Чехословакия се превръща в цел на Хитлер. След Мюнхенската конференция от 1938 година хитлеровите войски окупират граничните германски етнически райони в Бохемия и Моравия (Судетите), Унгария получава населени с унгарци части от Южна Словакия, а останалите територии на Словакия и областта Рутения (дн. Закарпатска област) получават статут на автономия. Чехословакия престава да съществува през март 1939 година, когато Хитлер окупира остатъка от Чехия и създава протекторат Бохемия и Моравия, а Словакия обявява независимост. По време на войната протекторатът се управлява пряко от Германия, а новообразуваната словашка държава е съюзник на Нацистка Германия. Словашките войски се бият на съветския фронт до лятото на 1944 г., когато се обръщат срещу правителството. Германските сили потушават този бунт след няколко месеца.

Чехословашка социалистическа република (ЧССР), 1945 – 1990 

След Втората световна война Чехословакия е възстановена, всички германци са изгонени от страната, а Закарпатска област е окупирана (и по-късно присъединена) от СССР към Съветска Украйна. 3 години по-късно Чехословашката комунистическа партия (ЧКП) взема властта (1948 – 1989) след парламентарни избори, в които комунистите излизат победители, и страната попада под влиянието на СССР. С изключение на кратък период в края на 1960-те години (т.нар. Пражка пролет) многопартийната система е доминирана от ЧКП. Наблюдава се икономическо изоставане в сравнение със страните от Западна Европа, но икономиката на страната е по-развита от тази на съседните държави от Източна Европа. В религиозно отношение атеизмът е официален в държавата. През 1969 година Чехословакия е преобразувана във федерация, състояща се от Чешка социалистическа република и Словашка социалистическа република. В новата федерация е установено социално и икономическо равенство между чешката и словашка част на държавата.

Чешка и Словашка федеративна република (ЧСФР), 1990 – 1992 
През 1989 страната става отново демократична след т.нар. „Нежна революция“. След краха на комунизма в Чехословакия започват дебати за промяна на официалното име на страната. Предлага се ЧССР отново да върне името си като Чехословашка република. През април 1990 година предложението е отхвърлено от словашките политици, тъй като според тях това наименование не отчита достатъчно тежестта на словашката държава във федерацията. Стига се до компромисния вариант Чешка и словашка федеративна република. През 1992 година парламентът на федерацията решава да раздели държавата на Чехия и Словакия, считано от 1 януари 1993 година.

Граници

Преди Втората световна война

След Втората световна война

Източници 

2. Preclík, Vratislav. Masaryk a legie (Masaryk and legions), váz. kniha, 219 pages, vydalo nakladatelství Paris Karviná, Žižkova 2379 (734 01 Karvina, Czechia) ve spolupráci s Masarykovým demokratickým hnutím (Masaryk Democratic Movement, Prague), 2019, ISBN 978-80-87173-47-3, pages 12 – 70, 101 – 102, 124 – 125, 128, 129, 132, 140 – 148, 184 – 190.

 
Картинки за транскрибиране и/или превод (Европа)